Дыщэ медалхэр къыдахыж
«Курыт еджапIэхэр фIы дыдэу къэзыуххэм дыщэ, дыжьын медалхэмкIэ гъэпэжэныр адэкIи хабзэу къэнэжынущ», — щыжиIащ УФ-м егъэджэныгъэмрэ щIэныгъэмкIэ и министрым и къуэдзэ Третьяк Наталье «РИА Новости» хъыбарегъащIэ IэнатIэм.
Зэман и пэкIэ дызэIэбэкIыжмэ, мы Iуэхур къызэтрагъэувыIауэ щытащ, школыр къэзыуххэр еджапIэ нэхъыщхьэ щыщIэтIысхьэм и деж а медалхэм ехьэлIа льготэ мыхьэнэ зэрыщымыIэжым къыхэкIыу. Иджыблагъэ ФедерацэмкIэ Советым егъэджэныгъэмкIэ и комитетым иригъэкIуэкIа зэIущIэм а упщIэ дыдэр къыщыIуащ икIи Третьяк Наталье гъэхуауэ жэуап итащ, медалхэр щыгъэIэным Iуэхур зэрытраухуэжамкIэ.
Министерствэм иIэ апхуэдэ Iуэху еплъыкIэр къадиIыгъащ ФедерацэмкIэ Советым и спикер Матвиенкэ Валентинэ.
УФ-м егъэджэныгъэмрэ щIэныгъэмкIэ и министрым и къуэдзэм къызэрыхигъэщамкIэ, гъатхэпэм и 24 — 28-хэм Санкт-Петербург щекIуэкIынущ дунейпсо педагогикэ форум. Абы ирагъэблэгъэнущ Урысейм и щIыналъэхэм егъэджэныгъэмрэ щIэныгъэмкIэ щыIэ министрхэри.
ШЭРЭДЖ Дисэ.
